**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.01.2025, ora 08:00 – 19.01.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 19.01.2025, ora 07:00**

**RÂURI**

**Debitele au fost în general staționare.**

**Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Suceava, Moldova, Bistrița, Trotuş, Putna, bazinul superior al Someșului Mare, pe cursul mijlociu al Siretului, cursul superior al Prutului și mai mici (sub 30% din normalele lunare) pe râurile din bazinele hidrografice: Crasna, Barcău, Crișul Negru, Crișul Alb, Timiș, Moravița, Nera, Cerna, Bârlad, Jijia, pe afluenții din bazinul superior şi inferior al Jiului, bazinul superior al Argeşului și pe unii afluenți din bazinul Oltului.**

**Formațiunile de gheață (gheață la maluri, pod de gheață, năboi, izolat sloiuri) prezente pe râurile din Maramureș, pe râurile din zonele de deal și munte din Crișana, Banat, Oltenia și Muntenia, au fost în diminuare și restrângere, iar cele existente pe râurile din Transilvania și Moldova s-au menţinut fără modificări importante.**

**Nivelurile pe râuri la stațiile hidrometrice se situează sub COTELE DE ATENȚIE.**

**Debitele vor fi în general staționare, exceptând cursul mijlociu și inferior al Someșului și cursul inferior al Mureșului unde vor fi în scădere.**

**Formațiunile de gheață (gheață la maluri, pod de gheață, năboi, izolat sloiuri), existente pe râurile din estul și centrul țării, se vor menține fără modificări importante, iar pe celelalte râuri vor fi în diminuare și restrângere.**

**Nivelurile pe râuri la stațiile hidrometrice se vor situa sub COTELE DE ATENȚIE.**

**DUNĂRE**

**Debitul la intrarea în țară (secțiunea Baziaș) în intervalul 18 – 19.01.2025 a fost în scădere, având valoarea de 5900 m3/s, peste media multianuală a lunii ianuarie (4950 m3/s).**

**În aval de Porţile de Fier debitele au fost în scădere pe sectorul Gruia – Tr. Măgurele și în creștere pe sectorul Zimnicea – Tulcea.**

**Debitul la intrarea în țară (secțiunea Baziaș) va fi în scădere (5700 m3/s).**

**În aval de Porţile de Fier debitele vor fi în scădere pe sectorul Gruia – Giurgiu, staţionare la Olteniţa și în creștere pe sectorul Călăraşi - Tulcea.**

**2. Situaţia meteorologică în intervalul 18.01.2025, ora 08:00 –19.01.2025, ora 06:00**

**ÎN ŢARĂ**

**Vremea a fost în general închisă în regiunile intracarpatice, cu temperaturi în marea lor majoritate sub normele perioadei și local ceață persistentă, care pe alocuri a fost asociată cu burniță, iar noaptea, cu totul trecător și cu fulguială și s-a format polei. În toate zonele montane, precum și în celelalte regiuni cerul a fost variabil, iar mai ales în a doua parte a intervalului senin și valorile termice s-au situat peste mediile climatologice specifice datei, chiar cu mult în Moldova, unde abaterile pozitive au fost și de 13 grade. Vântul a suflat slab și moderat, cu unele intensificări în zonele extracarpatice și la munte, cu viteze de 40...55 km/h și izolat de 60 km/h, iar la altitudini mari de 70 km/h. Este strat de zăpadă la munte, dar în diminuare față de intervalul anterior, care la ora 20 măsura până la 80 cm în Munții Vrancei, dar pe arii restrânse și în dealurile Crișanei (până la 5 cm) și în Transilvania (până la 2 cm). Temperaturile maxime s-au încadrat între -2 grade la Șiria, Întorsura Buzăului, Oravița, Dumbrăvița de Codru, Târnăveni, Odorheiu Secuiesc, Târgu Secuiesc, Baraolt, Reșița, Batoș și Caransebeș și 15 grade la Focșani, iar la ora 06 se înregistrau valori termice cuprinse între -9 grade la Petroșani și Apa Neagră și 6 grade la Tulcea.**

***Observație: de ieri, de la ora 06, au fost emise 12 atenționări cod galben pentru fenomene meteorologice periculoase imediate, 5 emise de către SRPV Timișoara, 3 emise de către SRPV Cluj, 3 emise de către SRPV Sibiu, 1 emisă de către SRPV Bacău.***

**LA BUCUREŞTI**

**Vremea s-a menținut frumoasă, iar valorile termice diurne s-au situat peste cele specifice datei. Cerul a fost mai mult senin, iar vântul a suflat slab și moderat. Temperatura maximă a fost de 6 grade la Filaret și Băneasa și 7 grade la Afumați, iar la ora 6 se înregistrau -2 grade la Filaret și Băneasa și -1 grad la Afumați.**

**3. Prognoza meteorologică în intervalul 19.01.2025, ora 08:00 –20.01.2025, ora 08:00**

**ÎN ŢARĂ**

**În regiunile intracarpatice valorile termice diurne vor fi apropiate de cele specifice datei, dar cele nocturne se vor menține mai ridicate, va fi nebulozitate joasă stratiformă sau ceață, local persistente și izolat posibil fulguieli sau burniță, ce dimineața și noaptea pot determina formarea poleiului. În restul teritoriului temperaturile vor fi peste mediile climatologice, cerul va fi mai mult senin, iar dimineața și noaptea, izolat, se va semnala ceață. Vântul va sufla slab și moderat, cu ușoare intensificări în Moldova, pe litoral și în deltă. Temperaturile maxime se vor încadra în general între 2 și 12 grade, cu cele mai ridicate valori în dealurile Olteniei și ale Munteniei, iar cele minime între -10 și -1 grad.**

**LA BUCUREŞTI**

**Vremea va fi frumoasă, cu temperaturi mai ridicate decât în mod obișnuit la această dată. Cerul va fi mai mult senin, iar vântul slab. Temperatura maximă va fi de 8...9 grade, iar cea minimă de -5...-2 grade.**

1. ***CALITATEA APELOR***

**1. Pe fluviul Dunărea**

**Nu au fost semnalate evenimente deosebite.**

**2. Pe râurile interioare**

**Nu au fost semnalate evenimente deosebite.**

**3. Pe Marea Neagră**

**Nu au fost semnalate evenimente deosebite.**

1. ***CALITATEA MEDIULUI***
2. **În domeniul aerului**

**Nu au fost semnalate evenimente deosebite.**

1. **În domeniul solului şi vegetaţiei**

***Administrația Rezervației Biosferei Delta Dunării* informează despre producerea, în data de 17.01.2025, ora 15:00, unui incendiu de vegetație uscată (stuf, papură și rogoz) în zona încadrată la sud de lacul Roșu, la nord-est și est de lacul Roșuleț, la nord-vest și vest de lacul Lumina și spre nord de canalul Busurca, pe raza Districtului Ecologic Sulina, județul Tulcea. Incendiul s-a stins de la sine în data de 18.01.2025, în jurul orei 09:30. A fost afectată o suprafaţă de circa 45 ha. Nu s-au observat mortalităţi la păsări sau mamifere sălbatice.**

1. **În domeniul supravegherii radioactivităţii mediului**

**Nu au fost semnalate evenimente deosebite.**

1. **În municipiul Bucureşti**

**Nu au fost semnalate evenimente deosebite.**

**DIRECȚIA COMUNICARE ȘI DIGITALIZARE**